जदूं अस स्टेशन थवां नासिर चाचा हुंदे घर पुज्जे तां ग्रेसी ने अगड़े होइयै बड़े निग्घे हिरखै नै साढ़ा सुआगत कीता ते ट्रैंक-बिस्तरा आपूं चुक्की-चुक्कियै अंदर लेई गेई। खुशी मूजब ओदे मुट्टे-मुट्टे ओठ खुल्ले दे हे, ओदे दंद बड़े लिश्कने हे, उन्न सैले पटे आली चिट्टी धोती लग्गी दी ही ते बड्डे नेह जूड़े च बम्बई दे रवाजै मूजब चिट्टे फुल्लें दा गजरा पलेटे दा हा। अपने पास्सै दियें चिट्टे घग्गरे लाने आलियां माचड़ू ते त्रुंफ नौकरे आनियें दे मकाबले च बड़ी शैल ते हसमुख बझोई।